ຊຸກຍູ້ການພົວພັນຄູ່ຮ່ວມມືຮອບດ້ານຫວຽດນາມ-ອາເມລິກາກ່ວາອີກ
ທ່ານ John McCain ແລະ ທ່ານ ຟ້າມກວາງວີງ
(ພາບ: Báo Tin Tức)
ຫວ່າງແລ້ວນີ້, ທ່ານ ຟ້າມກວາງວີງ, ເອກອັກຄະລັດຖະທູດ ຫວຽດນາມ ປະຈຳ ອາເມລິກາ ມີການພົບປະກັບທ່ານສະມາຊິກສະພາສູງ John McCain, ປະທານກຳມາທິການກຳລັງທະຫານສະພາສູງ, ທີ່ສຳນັກງານສະພາສູງ ອາເມລິກາ. ທີ່ການພົບປະ, ທ່ານເອກອັກຄະລັດຖະທູດ ຟ້າມກວາງວີງ ປາດຖະໜາວ່າທ່ານສະມາຊິກສະພາສູງ John McCain, ສືບຕໍ່ໜູນຊ່ວຍ ແລະ ຊຸກຍູ້ການພົວພັນລະຫວ່າງ 2 ປະເທດກ່ວາອີກ, ນັບທັງ 2 ຝ່າຍ ແລະ ໃນບັນດາບັນຫາພາກພື້ນ ແລະ ສາກົນທີ່ຕ່າງຝ່າຍຕ່າງມີຄວາມສົນໃຈ, ຍົກການພົວພັນຄູ່ຮ່ວມມືຮອບດ້ານໃຫ້ນັບມື້ນັບ ພັດທະນາຢ່າງແທດຈິງ, ມີປະສິດທິຜົນ ແລະ ໝັ້ນຄົງຍາວນານ, ເພື່ອຜົນປະໂຫຍດຂອງປະຊາຊົນ 2 ປະເທດ, ເພື່ອສັນຕິພາບການຮ່ວມມື ແລະ ພັດທະນາຢູ່ພາກພື້ນ ແລະ ຢູ່ໃນໂລກ. ທ່ານສະມາຊິກສະພາສູງ John McCain ຢັ້ງຢືນວ່າ: ຫວຽດນາມ - ອາເມລິກາ ຄວນຂຸດຄົ້ນຄວາມສາມາດບົ່ມຊ້ອນ ແລະ ເສີມຂະຫຍາຍການຮ່ວມມືໃນບັນດາຂົງເຂດບຸລິມະສິດກ່ຽວກັບດ້ານເສດຖະກິດ, ການຄ້າ, ການລົງທຶນ, ການສຶກສາ, ວິທະຍາສາດ - ເຕັກໂນໂລຢີ, ພະລັງງານ… ກ່ວາອີກ. ທ່ານສະມາຊິກສະພາສູງ John McCain ເຫັນດີເປັນເອກະສັນໂດຍຖືວ່າ: 2 ປະເທດເພີ່ມທະວີການຮ່ວມມືເພື່ອແນໃສ່ຮັບປະກັນສັນຕິພາບ, ຄວາມສະຫງົບ ແລະ ການພັດທະນາຢູ່ພາກພື້ນ, ໃນນັ້ນມີສັນຕິພາບ, ຄວາມສະຫງົບ, ຄວາມປອດໄພ ແລະ ຄວາມເສລີໃນການເດີນທະເລ, ການບິນຢູ່ທະເລຕາເວັນອອກ, ບົນພື້ນຖານເຄົາລົບກົດໝາຍສາກົນ ແລະ ສົນທິສັນຍາ ສປຊ ກ່ຽວກັບກົດໝາຍວ່າດ້ວຍທະເລ (UNCLOS).
(ແຫຼ່ງຄັດຈາກ VOV)